## La Generalitat promociona la Comunitat Valenciana com a destinació de golf en l'Open de França

*** Turisme Comunitat Valenciana participa en la prova del circuit europeu de golf més important que se celebra al país gal
* Nuria Montes destaca que “el turista francés s'ha disparat a la Comunitat Valenciana, amb una pujada pròxima al 40 % en 2023”**

La Generalitat, a través de Turisme Comunitat Valenciana, promociona estos dies la Comunitat Valenciana en el torneig Cazoo de l'Open de França, considerat com el circuit de golf més important que se celebra al país gal.

El torneig, que finalitzarà este diumenge 24 de setembre, té lloc al camp Le Golf National, pròxim a la ciutat de París, i allí Turisme Comunitat Valenciana disposa d'un espai propi on hotels i *resorts*, representats per l'Associació de Camps de golf de la Costa Blanca i Comunitat Valenciana, donen a conéixer la seua oferta al públic francés.

La consellera d'Innovació, Indústria, Comerç i Turisme, Nuria Montes, ha assenyalat que “França és un important país emissor de visitants jugadors de golf cap a la nostra regió per la seua proximitat”; i ha subratllat que “en l'actualitat, la Comunitat Valenciana manté connexions aèries amb fins a deu aeroports francesos”.

Així mateix, Montes ha ressaltat el caràcter desestacionalitzador del golf, la qual cosa “el convertix en un recurs turístic clau i molt important per al sector turístic de la Comunitat Valenciana”. A més, “el visitant jugador de golf sol tindre una despesa mitjana superior a la mitjana, la qual cosa el fa un client molt interessant per a la destinació”, ha afegit.

La consellera de Turisme ha assenyalat que “a esta assistència a l'Open de França, s'unix també la participació de Turisme en el Saló Nàutic Internacional que ha acollit la localitat francesa de la Rochelle durant esta setmana”.

**El turista francés es dispara a la Comunitat Valenciana**

Amb l'assistència a estos dos certàmens, “es reforça la promoció a França, el mercat internacional més important per a la Comunitat Valenciana, després del Regne Unit”, ha manifestat Nuria Montes, que a més ha insistit en l'accentuat creixement d'este mercat en la nostra destinació, “el turista francés s'ha disparat amb una pujada pròxima al 40 % en 2023”, ha afegit.

Es tracta del major increment registrat en el rànquing de mercats internacionals, per la qual cosa “el turista francés està consolidant-se com un element clau per al creixement turístic a la Comunitat Valenciana”, ha assenyalat la titular de Turisme.

De fet, des de gener i fins al mes de juliol passat, la Comunitat Valenciana ha superat el milió de turistes francesos que han desembossat 1.041 milions d'euros, la qual cosa suposa un increment interanual superior al 50 %.

Fecha: 24/09/2023